CELEX: 32020D1358
Language: ro
Date: 2020-09-28 00:00:00
Title: Decizia de punere în aplicare (UE) 2020/1358 a Comisiei din 28 septembrie 2020 privind aplicarea Directivei 2009/103/CE a Parlamentului European și a Consiliului în ceea ce privește controalele asigurării de răspundere civilă auto pentru autovehiculele care staționează în mod obișnuit în Bosnia și Herțegovina (Text cu relevanță pentru SEE)

29.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 314/66
               
            
         DECIZIA DE PUNERE ÎN APLICARE (UE) 2020/1358 A COMISIEI
         din 28 septembrie 2020
         privind aplicarea Directivei 2009/103/CE a Parlamentului European și a Consiliului în ceea ce privește controalele asigurării de răspundere civilă auto pentru autovehiculele care staționează în mod obișnuit în Bosnia și Herțegovina
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/103/CE a Parlamentului European și a Consiliului din 16 septembrie 2009 privind asigurarea de răspundere civilă auto și controlul obligației de asigurare a acestei răspunderi (1), în special articolul 2 litera (b) coroborat cu articolul 8 alineatul (2),
         întrucât:
         
                     (1)
                  
                  
                     În conformitate cu articolul 8 alineatul (1) al doilea paragraf din Directiva 2009/103/CE, vehiculele care staționează în mod obișnuit pe teritoriul unei țări terțe sunt considerate, în ceea ce privește documentele referitoare la asigurarea lor obligatorie de răspundere civilă auto, ca vehicule care provin în mod obișnuit din Uniune, în cazul în care birourile naționale ale tuturor statelor membre garantează individual, fiecare în conformitate cu propriile dispoziții legale privind asigurarea obligatorie, plata despăgubirilor prejudiciilor produse în accidentele provocate pe teritoriul lor de astfel de vehicule.
                  
               
                     (2)
                  
                  
                     Conform articolului 2 din Directiva 2009/103/CE, articolul 8 din directiva menționată se aplică vehiculelor care staționează în mod obișnuit pe teritoriul unei țări terțe sub rezerva încheierii unei convenții între birourile naționale ale asigurătorilor din statele membre și biroul național al asigurătorilor din țara terță respectivă. În plus, pentru ca articolul 8 din directiva menționată să se aplice unor astfel de vehicule, Comisia stabilește data aplicării acestei dispoziții pentru vehiculele respective, precum și tipurile de vehicule cărora li se aplică această dispoziție, după ce s-a asigurat, în strânsă cooperare cu statele membre, că o asemenea convenție a fost încheiată.
                  
               
                     (3)
                  
                  
                     La 30 mai 2002, birourile naționale ale asigurătorilor din statele membre ale Spațiului Economic European și din alte state asociate au încheiat o convenție în temeiul căreia plata despăgubirilor prejudiciilor produse în accidentele provocate pe teritoriul lor, cauzate de vehicule care staționează în mod obișnuit pe teritoriul celorlalte părți la această convenție, este garantată, indiferent dacă aceste vehicule sunt asigurate (denumită în continuare „convenția”).
                  
               
                     (4)
                  
                  
                     La 13 iunie 2019, birourile naționale ale asigurătorilor din statele membre și cele din Andorra, Islanda, Norvegia, Serbia și Elveția au semnat actul adițional nr. 2 la convenție pentru a include biroul național al asigurătorilor din Bosnia și Herțegovina. Acest act adițional prevede modalitățile practice care permit eliminarea controalelor privind asigurările pentru vehiculele menționate în convenție care staționează în mod obișnuit pe teritoriul Bosniei și Herțegovinei, acoperind toate tipurile de vehicule cu excepția vehiculelor militare înmatriculate în țara respectivă.
                  
               
                     (5)
                  
                  
                     Prin urmare, sunt îndeplinite toate condițiile de eliminare a controlului asigurării de răspundere civilă auto în conformitate cu Directiva 2009/103/CE pentru vehiculele care staționează în mod obișnuit în Bosnia și Herțegovina,
                  
               ADOPTĂ PREZENTA DECIZIE:
         
            Articolul 1
            De la 19 octombrie 2020, statele membre se abțin de la efectuarea de controale ale asigurării de răspundere civilă pentru toate tipurile de vehicule care staționează în mod obișnuit pe teritoriul Bosniei și Herțegovinei, cu excepția vehiculelor militare înmatriculate în țara respectivă, la intrarea lor în Uniune.
         
         
            Articolul 2
            Statele membre informează de îndată Comisia cu privire la măsurile adoptate pentru aplicarea prezentei decizii.
         
         
            Articolul 3
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 28 septembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 263, 7.10.2009, p. 11.